– valamely, már uniós szintű kiviteli tilalom alá eső vegyi anyagot felvegyen az V. melléklet 2. részébe [a 23. cikk (4) bekezdésének c) pontja],

2.3. Az (EU) 2018/172 felhatalmazáson alapuló bizottsági rendelet

E jogi aktus a PIC-rendelet 23. cikke (4) bekezdésének a), valamint b) pontja alapján került elfogadásra. A szakértői csoport 2016. április 26-i ülésén megvitatásra és egyeztetésre került a felhatalmazáson alapuló jogi aktusban annak meghatározása tekintetében alkalmazott megközelítésmód, hogy mely vegyi anyagokat kell felvenni az I. mellékletbe, valamint azok a melléklet melyik részébe kerüljenek. A szakértői csoport említett ülésén megvitatták továbbá bizonyos vegyi anyagoknak az V. melléklet 1. részébe történő felvételét. A Bizottság konzultációt folytatott a szakértői csoporttal a felhatalmazáson alapuló rendelet tervezetéről, amelyet az ülések előtt rendelkezésre bocsátott. A szakértői csoporttal ezenkívül az ülést követően írásbeli konzultációt is folytattak. A Bizottság 2017. november 28-án elfogadta a felhatalmazáson alapuló jogi aktust, és arról értesítette az Európai Parlamentet és a Tanácsot. Egyik intézmény sem emelt kifogást a felhatalmazáson alapuló jogi aktussal szemben a PIC-rendelet 26. cikkének (5) bekezdésében meghatározott kéthónapos határidőn belül. Az (EU) 2018/172 felhatalmazáson alapuló bizottsági rendeletet 2018. február 6-án hirdették ki, és 2018. április 1-től alkalmazandó.

2.4. A jelentéstételi időszakban nem gyakorolt, felhatalmazáson alapuló jogkörök

A PIC-rendelet szerinti, felhatalmazáson alapuló jogi aktusok 23. cikk (4) bekezdésének c), d) és e) pontja szerinti elfogadására vonatkozó, felhatalmazáson alapuló jogköröket nem gyakorolták a jelentéstételi időszakban, mivel azt sem az uniós jogban, sem az egyezmény alapján történt változások nem indokolták. Mivel az említett jogkörök gyakorlását indokló változások bármikor bekövetkezhetnek, fontos, hogy a Bizottság rendelkezzen a PIC-rendeletnek a műszaki fejlődéshez e változások alapján történő hozzáigazítására irányuló, felhatalmazáson alapuló jogi aktusok elfogadásához szükséges jogkörrel. Ebben az összefüggésben megjegyzendő, hogy jelenleg előkészítés alatt áll egy további, felhatalmazáson alapuló jogi aktus, amelynek a 23. cikk (4) bekezdésének c) és d) pontja is a jogalapját képezi.

3. Következtetés

A Bizottság ezidáig három alkalommal, a fent említett két jogalap szerint gyakorolta a PIC-rendelet szerinti, felhatalmazáson alapuló jogköröket. A Bizottság álláspontja szerint a 23. cikk (4) bekezdése által ráruházott, felhatalmazáson alapuló jogköröket – beleértve a mindeddig nem gyakoroltakat – hallgatólagosan ki kell terjeszteni, mivel a PIC-rendeletnek a műszaki fejlődés alapján történő, 23. cikk (4) bekezdésének c), d) és e) pontjának megfelelő kiigazítása bármikor szükségessé válhat. A PIC-rendelet végrehajtása jó úton halad, a tudomány pedig folyamatosan fejlődik. A PIC-rendelet mellékleteinek tükrözniük kell az uniós jogban, valamint az egyezmény alapján bekövetkezett fejleményeket, és ennek érdekében ki kell azokat igazítani. Ezért a Bizottságnak további, felhatalmazáson alapuló jogi aktusokat kell elfogadnia a jövőben annak érdekében, hogy a mindenkori jogi keret naprakész legyen.

E jelentéssel a Bizottság eleget tesz a PIC-rendelet 26. cikkének (2) bekezdése szerinti jelentéstételi kötelezettségének, és az Európai Parlament és a Tanács figyelmébe ajánlja ezt a jelentést.